UZNESENIE PREDSEDU SÚDU PRE VEREJNÚ SLUŽBU (prvá komora)
z 19. decembra 2007
Vec F‑84/06
Luigi Marcuccio
proti
Komisii Európskych spoločenstiev
„Verejná služba – Úradníci – Sociálne zabezpečenie – Nemocenské poistenie – Prevzatie liečebných nákladov – Výslovné zamietnutie žiadosti“
Predmet: Žaloba podaná podľa článku 236 ES a článku 152 AE, ktorou L. Marcuccio, bývalý úradník Komisie, navrhuje najmä zrušiť implicitné
rozhodnutie menovacieho orgánu, ktorým sa zamietli jeho žiadosti z 20. júna a 18. júla 2005 o poskytnutie náhrady rôznych
liečebných nákladov do výšky 100 % na základe článku 72 ods. 1 služobného poriadku. Okrem toho žalobca navrhuje zaviazať Komisiu,
aby mu vyplatila rozdiel medzi celkovou výškou predmetných liečebných nákladov a sumou, ktorá mu už bola z tohto dôvodu uhradená,
a to sumu 89,56 eura. Napokon žalobca žiada, aby bola táto suma zvýšená o úroky z omeškania vo výške 10 % s ročnou kapitalizáciou
od 21. júna 2005
Rozhodnutie: Súd pre verejnú službu sa zrieka svojej príslušnosti vo veci F‑84/06, Marcuccio/Komisia, aby vo veci mohol rozhodnúť Súd prvého
stupňa. O trovách konania sa rozhodne neskôr.
Abstrakt
Konanie – Rozdelenie príslušnosti medzi rôzne súdy Spoločenstva
(Štatút Súdneho dvora, príloha I, článok 8 ods. 3; Služobný poriadok úradníkov, článok 72)
Na základe žaloby proti zamietnutiu priznať úradníkovi náhradu liečebných nákladov vo výške 100 %, na ktoré si dotknutá osoba
uplatňuje nárok z dôvodu duševnej choroby, ktorou je údajne postihnutá, Súd pre verejnú službu je povinný podľa článku 8 ods. 3
druhého pododseku prílohy I Štatútu Súdneho dvora zriecť sa svojej príslušnosti v prospech Súdu prvého stupňa, ak tento posledný
menovaný súd prejednáva ďalšie žaloby medzi tými istými účastníkmi konania, založené na rovnakom právnom dôvode a týkajúce
sa takisto náhrady liečebných nákladov vo výške 100 %. Tieto rôzne žaloby zodpovedajú jedinému a tomu istému sporu a zdá sa,
že je v súlade s riadnym výkonom spravodlivosti, ak ustanovenia článku 8 ods. 3 prílohy I Štatútu Súdneho dvora majú zaručiť,
že o celom spore bude rozhodovať jediný súd.
(pozri body 8 – 16)